“Kataꞌmato kytaiton.
Tamusi amyikatoko.
Kamyikatoko enapa.
Moꞌko yjumy auty ta pyime aitopo man.
Moro wara eꞌiꞌpa aꞌta irombo sekarityryine oꞌwaine.
Awaitoꞌkon man kuraꞌma wyꞌsa.
Ikuraꞌmaꞌsan mero woꞌtake rapa ajaijeine.
Iwara ro moro ywaitopo po amyjaron enapa maitaꞌton.
Moro ywytotopo emary mukuꞌsaton.”
Tomas wykaꞌpo Iꞌwa:
“Jopoto,
moro awytotopo anukutyꞌpa naꞌna man.
One wara ko moro oma ukutyry taro naꞌna nan?”
Irombo Jesus wykaꞌpo iꞌwa:
“Awu,
moro oma,
moro iporo aino,
moro amano awu wa.
Ypato roten moꞌko jumynano ꞌwa tytundary taro kariꞌna man.
Yjukutyry jako oꞌwaine,
moꞌko yjumy enapa mukuꞌtaꞌton.
Erombo poro mukuꞌtaꞌton.
Tone oꞌwaine man.”
Filipus wykaꞌpo Iꞌwa:
“Jopoto,
moꞌko jumynano enepoko naꞌna ꞌwa.
Moro iporo terapa naꞌna ꞌwa kynaitan.”
Jesus wykaꞌpo iꞌwa:
“Filipus,
akoreꞌpe terapa ajekosaine ywairy seꞌme yjukutyꞌpa noro man?
Moꞌko yjenenenymbo ꞌwa moꞌko jumynano tone man.
One wara iro ke mykanon:
‘Moꞌko jumynano enepoko naꞌna ꞌwa.’?
Moꞌko jumynano ta ywairy,
moro yta moꞌko jumynano wairy enapa anamyikaꞌpa man?
Morokon oꞌwaine ywykatoꞌkon otykon,
aseke yjauran kapyn morokon man.
Moꞌko yta aitoto jumynano te morokon tamamingon kaꞌsan.
Moꞌko jumynano ta ywairy,
moro yta moꞌko jumynano wairy enapa amyikatoko yjauran poko.
Moro wara anamyikaꞌpa ajaꞌtaine,
morokon ynikapyꞌsan amaminano poko roten amyikatoko.
“Itaꞌro pore,
moꞌko yjamyikanen morokon ynikapyry amaminano kaꞌtan aseke enapa.
Potonon ꞌne kaꞌtu rapa otykon kaꞌtan.
Awu irombo moꞌko jumynano ꞌwa wyꞌsa.
Morokon yjety ta awoturupotoꞌkon sikaꞌtake.
Iwara ro moꞌko jumynano kuranory kynonepotan moꞌko ymunano ta.
Morokon yꞌwa awoturupotoꞌkon sikaꞌtake awu.”